Title: ข้อบังคับมหาวิทยาลัยราชภัฏนครปฐมว่าด้วย การรับเข้า การยกเลิก และการควบคุมสถาบันการศึกษาชั้นสูงหรือสถาบันอื่นที่เข้าสมทบในมหาวิทยาลัยราชภัฏนครปฐม พ.ศ. 2547

ข้อบังคับมหาวิทยาลัยราชภัฏนครปฐม

ข้อบังคับมหาวิทยาลัยราชภัฏนครปฐม
ว่าด้วย การรับเข้า
การยกเลิก และการควบคุมสถาบันการศึกษาชั้นสูง
หรือสถาบันอื่นที่เข้าสมทบในมหาวิทยาลัยราชภัฏนครปฐม
พ.ศ. ๒๕๔๗[๑]

โดยเป็นการสมควรตราข้อบังคับว่าด้วยการรับเข้า
การยกเลิก และการควบคุมสถาบันการศึกษาชั้นสูงหรือสถาบันอื่นที่เข้าสมทบในมหาวิทยาลัยราชภัฏนครปฐม

อาศัยอำนาจตามความในมาตรา
๑๒ และมาตรา ๑๘ (๒) แห่งพระราชบัญญัติมหาวิทยาลัยราชภัฏพ.ศ. ๒๕๔๗
สภามหาวิทยาลัยราชภัฏนครปฐมจึงตราข้อบังคับไว้ ดังต่อไปนี้

ข้อ
๑  ข้อบังคับนี้เรียกว่า ข้อบังคับมหาวิทยาลัยราชภัฏนครปฐม
ว่าด้วย การรับเข้าการยกเลิก และการควบคุม สถาบันการศึกษาชั้นสูง
หรือสถาบันอื่นที่เข้าสมทบในมหาวิทยาลัยราชภัฏนครปฐม พ.ศ. ๒๕๔๗

ข้อ
๒ 
ข้อบังคับนี้ให้ใช้บังคับตั้งแต่วันถัดจากวันประกาศเป็นต้นไป

ข้อ
๓  ในข้อบังคับนี้
มหาวิทยาลัย หมายถึง มหาวิทยาลัยราชภัฏนครปฐม
สภามหาวิทยาลัย หมายถึง สภามหาวิทยาลัยราชภัฏนครปฐม
สถาบันการศึกษาชั้นสูง หมายถึง
สถานศึกษาทั้งปวงที่จัดการศึกษาหลังระดับมัธยมศึกษาตอนปลาย
สถาบันอื่น หมายถึง
องค์กรหรือหน่วยงานทั้งภาครัฐและภาคเอกชนที่ดำเนินการค้นคว้าวิจัย
โดยมุ่งเน้นในด้านพัฒนาวิชาการ พัฒนางาน และพัฒนาคุณภาพชีวิตของคนในท้องถิ่น
การรับเข้าสมทบ หมายถึง
การรับสถาบันการศึกษาชั้นสูง หรือสถาบันอื่น
โดยร่วมมือกันจัดการศึกษาหรือทำการวิจัยร่วมกันตามรูปแบบ
และเงื่อนไขที่มหาวิทยาลัยกำหนด
อธิการบดี หมายถึง
อธิการบดีมหาวิทยาลัยราชภัฏนครปฐม

ข้อ
๔  ให้สภาวิชาการ
ทำหน้าที่พิจารณากลั่นกรองการรับเข้าสมทบหรือการยกเลิกการสมทบซึ่งสถาบันการศึกษาชั้นสูง
หรือสถาบันอื่น และให้สภาวิชาการนำเสนอความเห็นต่อสภามหาวิทยาลัยเพื่อพิจารณา

ข้อ
๕ 
เมื่อสภามหาวิทยาลัยพิจารณารับสถาบันการศึกษาชั้นสูง หรือสถาบันอื่นเข้าสมทบให้มหาวิทยาลัยและสถาบันการศึกษาชั้นสูง
หรือสถาบันอื่นนั้น จัดทำข้อตกลงด้านการบริหารด้านงบประมาณ และความร่วมมืออื่น ๆ
ที่เกี่ยวข้อง

ข้อ
๖ 
การจัดการศึกษาให้ใช้หลักสูตรของมหาวิทยาลัยหรือหลักสูตรอื่นใดที่สภามหาวิทยาลัยรับรอง
โดยมหาวิทยาลัยเป็นผู้รับผิดชอบในการควบคุมมาตรฐานการศึกษาและการบริหารงานทางวิชาการ

ข้อ
๗ 
การรับเข้าสมทบหรือการยกเลิกการสมทบซึ่งสถาบันการศึกษาชั้นสูงหรือสถาบันอื่น
ให้เป็นไปตามความในมาตรา ๑๒ วรรคสอง แห่งพระราชบัญญัติมหาวิทยาลัยราชภัฏ พ.ศ. ๒๕๔๗

ข้อ
๘  สถาบันการศึกษาชั้นสูง หรือสถาบันอื่นซึ่งเข้าสมทบในมหาวิทยาลัยจะต้องดำเนินการและอยู่ภายใต้ข้อบังคับหรือระเบียบที่มหาวิทยาลัยกำหนด

ข้อ
๙ 
ให้อธิการบดีเป็นผู้รักษาการตามข้อบังคับนี้ และมีอำนาจออกระเบียบ
ประกาศหรือคำสั่งเพื่อประโยชน์ในการปฏิบัติตามข้อบังคับนี้

ประกาศ
ณ วันที่ ๒๓ สิงหาคม พ.ศ. ๒๕๔๗
ปุระชัย
 เปี่ยมสมบูรณ์
นายกสภามหาวิทยาลัยราชภัฏนครปฐม

ปริญสินีย์/ผู้จัดทำ
๒๘ เมษายน ๒๕๕๔
คุณากร/ผู้ตรวจ

[๑] ราชกิจจานุเบกษา
เล่ม ๑๒๒/ตอนพิเศษ ๖๔ ง/หน้า ๓๑/๑๑ สิงหาคม ๒๕๔๘